CELEX: 
Language: bg
Date: 2021-04-21 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2019/787 на Европейския парламент и на Съвета по отношение на разпоредбите за етикетиране на блендовете

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) 2019/787 бе разширен обхватът на разпоредбите за етикетиране на смеси от спиртни напитки, които не съответстват на изискванията на никоя категория спиртни напитки, като към тях бяха добавени и блендовете, получени от комбинацията от спиртни напитки, обхванати от различни географски указания, или от спиртни напитки, обхванати от географско указание, и спиртни напитки, които не са обхванати от географско указание.
            
            
               Излиза обаче, че според посочената разпоредба официалното наименование на блендовете не може съдържа наименованието на категорията спиртни напитки, към която спадат. Това не съответства на разпоредбата, че спиртните напитки, които отговарят на изискванията на дадена категория спиртни напитки, трябва да използват наименованието на тази категория като свое официално наименование, като се има предвид, че в Регламента за спиртните напитки „блендове“ се определят като комбинация от две или повече спиртни напитки от една и съща категория, които се отличават една от друга единствено по някои несъществени разлики в състава, и се предвижда, че те спадат към същата категория спиртни напитки както оригиналните спиртни напитки преди блендинга.
            
            
               Поради тази причина Регламент (ЕС) 2019/787 следва да бъде изменен, за да се пояснят специфичните разпоредби за етикетиране, приложими за горепосочените видове блендове, и по-специално, за да се поясни, че за тяхно официално наименование трябва да се използва наименованието на съответната категория спиртни напитки.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Някои държави членки и представители на промишлеността обърнаха внимание на Комисията, че посоченият по-горе текст на новия Регламент за спиртните напитки действително забранява блендовете, получени от комбинацията от спиртни напитки, обхванати от различни географски указания, или от комбинацията от спиртни напитки, обхванати от географско указание, и спиртни напитки, които не са обхванати от географско указание, да съдържат в официалното си наименование съответната категория спиртни напитки. Този елемент трябва да се изясни, за да се осигури правна сигурност и да се даде възможност за законно информиране на потребителите. 
            
            
               Консултации с участието на експерти от всички 27 държави членки бяха проведени като подготовка за заседанията на експертната група за общата организация на селскостопанските пазари на спиртни напитки, които се проведоха (виртуално) на 3 декември 2020 г. и 9 февруари 2021 г., както и по време на тези заседания. В резултат на този процес на консултации беше постигнат широк консенсус по проекта на делегиран регламент.
            
            
               Беше отчетен консенсус и в рамките на общите обществени консултации, проведени чрез публикуването на проекта на делегиран регламент на онлайн портала „По-добро регулиране“ от 24 февруари до 24 март 2021 г.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегираният акт има за основание член 50, параграф 3 от Регламент (ЕС) 2019/787 и се отнася само до една разпоредба, по отношение на която по силата на посочения параграф Комисията е получила правомощието да изменя същата разпоредба. Делегираният акт следва да се приеме посредством процедурата съгласно член 46 от Регламент (ЕС) № 2019/787.
            
            
               Член 1: Настоящият член разделя член 13, параграф 3 от Регламент (ЕС) 2019/787 на два параграфа: първият се отнася до смеси от спиртни напитки, които не отговарят на изискванията на която и да е от категориите, посочени в приложение I, а другият обхваща блендовете от спиртни напитки, като съдържа и специфични разпоредби за етикетиране на блендове, получени от комбинацията от спиртни напитки, обхванати от различни географски указания, или от комбинацията от спиртни напитки, обхванати от географско указание, и спиртни напитки, които не са обхванати от географско указание, с цел да поясни, че те могат да съдържат в официалното си  наименование наименованието на съответната категория спиртни напитки. С него също така се изменят член 3, параграф 3 и член 10, параграф 7 от посочения регламент, които се отнасят до тези специфични разпоредби за етикетиране.
            
            
               Член 2: В този член се предвижда едновременното начало на прилагане на изменението, посочено в член 1, и на разпоредбите, за които той се отнася (т.е. член 3, параграф 3 и член 12 от Регламент (ЕС) 2019/787), които по силата на член 51, параграф 1 от посочения регламент ще се прилагат от 25 май 2021 г.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 21.4.2021 година
            
            
               за изменение на Регламент (ЕС) 2019/787 на Европейския парламент и на Съвета по отношение на разпоредбите за етикетиране на блендовете
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/787 на Европейския парламент и на Съвета от 17 април 2019 г. за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕС) № 110/2008
                  1
               , и по-специално член 50, параграф 3 от него,
            
         
         
            
               като има предвид, че:
            
            
               (1)Регламент (ЕС) 2019/787 съществено преформулира някои разпоредби относно производството и етикетирането на спиртни напитки и храни, произвеждани с използване на спиртни напитки като съставки.
            
            
               (2)По-конкретно, с член 13, параграф 3 от Регламент (ЕС) 2019/787 се разширява обхватът на разпоредбите за етикетиране на смеси от спиртни напитки, които не съответстват на изискванията на никоя категория спиртни напитки, и върху блендовете, получени от комбинацията от спиртни напитки, обхванати от различни географски указания, или от спиртни напитки, обхванати от географско указание, и спиртни напитки, които не са обхванати от географско указание.
            
            
               (3)Следователно, в съответствие с член 13, параграф 3 от Регламент (ЕС) 2019/787, официалните наименования, предвидени в категориите спиртни напитки, определени в приложение I към посочения регламент, или географските указания на спиртните напитки могат да бъдат посочени единствено  в списък на алкохолните съставки, поставен в същото зрително поле като официалното наименование на спиртната напитка.  Това предполага, че категорията спиртни напитки, към която спада даден бленд, обхванат от тази разпоредба, не може да се използва като нейно официално наименование. Единственото изключение, предвидено в посочения член, се отнася до блендовете, произведени от спиртни напитки, обхванати от същото географско указание, или блендовете, в които никоя от спиртните напитки не е обхваната от географско указание. За посочените блендове това предлолага, че в тяхното описание, представяне и етикетиране може да се използва съответната категория спиртни напитки като официално наименование. 
            
            
               (4)Съгласно определенията, посочени в член 3, параграфи 11 и 12 от Регламент (ЕС) 2019/787, блендовете обаче са комбинация от две или повече спиртни напитки от една и съща категория, които се отличават само с незначителни разлики в състава си. Поради това така произведената спиртна напитка се включва в същата категория спиртни напитки като оригиналните спиртни напитки преди блендинга. В член 10, параграф 2 от посочения регламент се предвижда, че спиртните напитки, които отговарят на изискванията за категория спиртни напитки, определена в приложение I към посочения регламент, трябва да използват наименованието на тази категория като официално наименование. В съответствие с това изискване всички блендове, а не само блендовете, освободени по силата на член 13, параграф 3, четвърта алинея от посочения регламент, трябва да могат да използват в официалното си наименование наименованието на категорията, към която спадат. 
            
            
               (5)Поради това, за да се коригира непоследователността между задълженията за етикетиране на блендове, която възниква от член 10, параграф 2 и член 13, параграф 3 от Регламент (ЕС) 2019/787, и да се гарантира правна сигурност за производителите на спиртни напитки и законно информиране на потребителите, подходящо е да се изяснят специфичните разпоредби за етикетиране, приложими за блендовете, включително онези, които са резултат от комбинацията от спиртни напитки, обхванати от различни географски указания, или от комбинацията от спиртни напитки, обхванати от географски указания и спиртни напитки, които не са обхванати от географско указание. С също така необходимо е да се изменят член 3, параграф 3 и член 10, параграф 7 от посочения регламент, които се отнасят до тези специфични разпоредби за етикетиране.
            
            
               (6)Поради това Регламент (ЕС) 2019/787 следва да бъде съответно изменен.
            
            
               (7)В съответствие с член 51, параграф 3 от Регламент (ЕС) № 2019/787 и за да се избегне всякаква форма на регулаторен вакуум настоящият регламент следва да се прилага с обратна сила от 25 май 2021 г.,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Регламент (ЕС) 2019/787 се изменя, както следва:
            
            
               (1)В член 3 точка 3 се заменя със следното:
            
            
               „3) „загатване“ означава прякото или непрякото препращане към едно или повече официални наименования, определени в рамките на категориите спиртни напитки, посочени в приложение I, или към едно или повече географски указания за спиртни напитки, различно от позоваването на съставен термин или на списък на съставките съгласно член 13, параграфи 2—4, в описанието, представянето или етикетирането на: 
            
            
               а)храна, различна от спиртна напитка; или 
            
            
               б)спиртна напитка, която отговаря на изискванията за категории 33 — 40 от приложение I;“;
            
            
               (2)в член 10, параграф 7 първата алинея се заменя със следното:
            
            
               „7. Без да се засягат членове 11 и 12 и член 13, параграфи 2—4, се забранява използването на официалните наименования, посочени в параграф 2 от настоящия член, или на географски указания в описанието, представянето или етикетирането на напитки, които не отговарят на изискванията на съответната категория, посочена в приложение I, или на съответното географско указание. Тази забрана се прилага и когато такива официални наименования или географски указания се използват заедно с думи или фрази като „вид“, „тип“, „стил“, „произведен от“, „с аромат на“ или други сходни термини.“;
            
            
               (3)член 13 се изменя, както следва:
            
            
               а)параграф 3 се заменя със следното:
            
            
               „3. При смес официалните наименования, които са предвидени в категориите спиртни напитки, посочени в приложение I, или географските указания за спиртни напитки могат да бъдат посочени единствено в списък на алкохолните съставки, поместен в същото зрително поле като официалното наименование на спиртната напитка. 
            
         
         
            
               В случая по първа алинея списъкът на алкохолните съставки се придружава от най-малко един от термините, посочени в член 10, параграф 6, буква д). Както списъкът на алкохолните съставки, така и придружаващият го термин, се поместват в същото зрително поле, в което е и официалното наименование на сместа, изписани с еднакви букви със същия шрифт и цвят и с размер на шрифта, който е не по-голям от половината от размера на шрифта, използван за официалното наименование. 
            
            
               Освен това съдържанието на всяка алкохолна съставка в списъка на алкохолните съставки се изразява най-малко веднъж в проценти, в низходящ ред според използваните количества. Това съдържание се равнява на процентното съотношение между обема на чистия алкохол, който представлява съставката, и общото обемно съдържание на чист алкохол на сместа.“;
            
            
               б)вмъква се следният параграф:
            
            
               „3а. В случай на бленд спиртната напитка се обозначава с официалното наименование, предвидено в приложение I за съответната категория спиртни напитки. 
            
            
               В случай на блендове, получени от комбинацията от спиртни напитки, обхванати от различни географски указания, или от комбинацията от спиртни напитки, обхванати от географски указания, и спиртни напитки, които не са обхванати от географски указания, се прилагат следните условия:
            
            
               а)описанието, представянето или етикетирането на бленда може да съдържа официалните наименования, посочени в приложение I, или географските указания, съответстващи на спиртните напитки, които са използвани за блендинга, при условие че тези наименования са изписани:
            
            
               i) само в списък на всички алкохолни съставки, съдържащи се в бленда, с еднакви букви със същия шрифт и цвят и с размер на шрифта, който е не по-голям от половината от размера на шрифта, използван за официалното наименование; както и 
            
            
               ii) най-малко веднъж в същото зрително поле като официалното наименование на бленда;
            
            
               б)списъкът на алкохолните съставки се придружава от най-малко един от термините, посочени в член 10, параграф 6, буква г);
            
            
               в)съдържанието на всяка алкохолна съставка в списъка на алкохолните съставки се изразява най-малко веднъж в проценти, в низходящ ред според използваните количества. Това съдържание се равнява на процентното съотношение между обема на чистия алкохол, който представлява съставката, и общото обемно съдържание на чист алкохол на бленда.“.
            
            
               Член 2
            
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
            
               Прилага се от 25 май 2021 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 21.4.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 130, 17.5.2019 г., стр. 1.